[pic] | AZ EURÓPAI KÖZÖSSÉGEK BIZOTTSÁGA |

Brüsszel, 26.3.2009

COM(2009) 137 végleges

A BIZOTTSÁG JELENTÉSE A TANÁCSNAK

az 1995/96 és 2001/02 közötti időszakok tekintetében a tejtermelőkre kirótt kiegészítő illeték behajtásával kapcsolatban Olaszország által a Bizottságnak és a Tanácsnak tett jelentés értékeléséről (a 2003/530/EK tanácsi határozat 3. cikke alapján)

A BIZOTTSÁG JELENTÉSE A TANÁCSNAK

az 1995/96 és 2001/02 közötti időszakok tekintetében a tejtermelőkre kirótt kiegészítő illeték behajtásával kapcsolatban Olaszország által a Bizottságnak és a Tanácsnak tett jelentés értékeléséről (a 2003/530/EK tanácsi határozat 3. cikke alapján)

Ezt az értékelő jelentést a Bizottság az Olasz Köztársaság által az olasz tejtermelőknek szánt támogatás közös piaccal való összeegyeztethetőségéről szóló, 2003. július 16-i 2003/530/EK tanácsi határozat 3. cikke alapján készítette.

A tanácsi határozat 1. cikke szerint az a támogatás, amelyet az Olasz Köztársaság azáltal nyújtott, hogy az 1995/96-tól 2001/02-ig tartó időszakokra a tejre fizetendő kiegészítő illeték címén a tejtermelők által fizetendő összeget saját maga fizette be a Közösségnek, valamint azáltal, hogy megengedte, hogy ezek a termelők kamat megfizetése nélkül, több év alatt, részletekben fizessék vissza tartozásukat, kivételesen összeegyeztethetőnek minősül a közös piaccal azzal a feltétellel, hogy:

- a termelők egyenlő összegű éves részletekben, hiánytalanul visszafizetik teljes tartozásukat, és

- a visszafizetési időszak – amely 2004. január 1-jével kezdődik – nem haladja meg a 14 évet.

A határozat 2. cikke szerint a támogatásnyújtás feltétele, hogy Olaszország bejelenti az Európai Mezőgazdasági Orientációs és Garanciaalapnak (EMOGA) az érintett időszakokra vonatkozó kiegészítő illeték teljes összegét, valamint az EMOGA 2003. novemberi, 2004. novemberi és 2005. novemberi kiadásaiból három egyenlő részben levonja a fennmaradó tartozást.

Olaszország 2003. augusztus 26-i leveléhez csatoltan megtette az érintett időszakokra vonatkozó kiegészítő illeték teljes összegéről szóló bejelentést.

A fennmaradó tartozást levonták az EMOGA 2003., 2004. és 2005. novemberi kiadásaiból.

A határozat 3. cikke szerint az illetékes olasz hatóságok kötelesek évente jelentést tenni a Tanácsnak és a Bizottságnak az 1995/96 és 2001/02 közötti időszakokra vonatkozó kiegészítő illeték címén esedékes összeg termelőktől való behajtásában elért haladásról.

Az olasz hatóságok e rendelkezéssel összhangban negyedszer tettek jelentést a Tanácsnak és a Bizottságnak; az AGEA 2008. október 3-án kelt leveléhez csatolt jelentés a 2007. évi részletfizetésről számol be. A jelentést az olasz hatóságok a későbbiekben aktualizálták, aminek következtében számos, a jelentés szempontjából lényeges szempont tekintetében változás következett be.

Az illeték részletekben történő törlesztése

A tanácsi határozat által érintett hét időszakban illetéktartozást felhalmozó, de a nemzeti bíróságok jogerős döntésének meghozataláig a befizetés felfüggesztésére szóló végzéssel rendelkező termelők közül – akik száma jelenleg összesen 23 460 – 15 355 választotta a részletfizetést. A részletfizetést választó termelőknek egyúttal el kellett állniuk a folyamatban lévő perektől. Az éves részlet megfizetésének elmulasztása a rendszerből való kizáráshoz, valamint az egész tartozás kamattal megnövelt összegének egyszerre történő behajtásához vezet.

A rendszerben részt vevő 15 355 termelő 2004-ben – az első részlet kifizetése előtt – mintegy 345 millió euróval tartozott, amely a termelői szinten fennálló illetéktartozás teljes összegének körülbelül egyharmadát tette ki. Úgy tűnik tehát, hogy az egyedi szinten kisebb mértékű túltermelésért felelős termelők nagyobb része a részletfizetési rendszerbe való belépést választotta. Másrészről viszont az egyedi szinten jelentősebb mértékű túltermelésért felelős (a hét időszak alatt mintegy 680 millió eurónyi illetéktartozást felhalmozó, összesen mintegy 8000) termelő inkább úgy döntött, hogy folytatja a peres eljárást az olasz bíróságokon. Meg kell azonban jegyezni, hogy 2007-ben az olasz hatóságokhoz 150, összesen mintegy 3 millió eurót kitevő új részletfizetési kérelem érkezett be.

Negyedik részletet – összesen 25 074 413,99 EUR értékben – 12 426 termelőnek kellett befizetnie 2007. december 31-ig. Az olasz hatóságok által végrehajtott ellenőrzések azt mutatják, hogy 2007-ben 12 183 termelő fizette be az esedékes összeget, összesen 25 006 160,19 EUR-t. Ez azt jelenti, hogy negyedik részlet címén a termelők 98 %-a időben befizette illetéktartozását, és ez az esedékes összeg 99,7 %-át tette ki. Az előző jelentések szerint az első, a második és a harmadik részlet megfizetése 99,6 %-ban, 97,9%-ban, illetve 99,5%-ban időben megtörtént. Az első négy részlettel beszedett illeték összege mintegy 103 millió EUR-t tesz ki (ez a teljes esedékes összeg 99,2 %-a).

Noha ezek az arányok természetesen bizonyítják a részt vevő termelők elkötelezettségét kötelezettségeik teljesítése iránt, a Bizottság úgy véli, hogy a hatóságok a rendszer feltételeinek betartatása és – végső soron – a teljes illetéktartozás behajtása iránti elkötelezettségüket elsősorban az elmaradt törlesztések eseteinek nyomon követésével mutathatnák ki.

2007 végén 63 termelő még mindig nem fizette be a negyedik részletet, ami 68 253,80 EUR-t tett ki. Az olasz hatóságok által a Bizottsághoz eljuttatott információkból kiderül, hogy a központi hatóságok a teljes – kamatokkal megnövelt – összeg behajtása érdekében az említett esetek mindegyikéről tájékoztatták az illetékes regionális hatóságokat.

E tekintetben azonban a Bizottság megjegyzi, hogy az Olaszország által tett negyedik jelentés – a tavalyi jelentéshez hasonlóan – nem tartalmaz semmiféle utalást arra, hogy az ellenőrzések és a végrehajtási eljárások eredményeként az olasz hatóságoknak mekkora összeget sikerült ténylegesen behajtaniuk. Az olasz hatóságok által a Bizottsághoz 2008 decemberében eljuttatott kiegészítő információkból azonban kiderül, hogy mind ez idáig 1 204 511,18 EUR-t (azaz a fennálló illetéktartozás teljes összegének 15 %-át) hajtották be azoktól a termelőktől, akik az első négy részlet valamelyikét nem fizették meg időben. Ezeknek a termelőknek tehát teljes tartozásuk kamattal megnövelt összegét egyszerre kellett befizetniük, továbbá kizárták őket a 14 éves futamidejű rendszerben való további részvételből. Mindez azt jelenti, hogy még 6 878 274,31 EUR-t (azaz a fennálló illetéktartozás teljes összegének 85 %-át) kell behajtani azoktól a termelőktől, akiket késedelmes fizetés miatt kizártak a részletfizetési rendszerből.

Az 1995/96 és 2001/02 közötti időszakokra esedékes, részletfizetési rendszeren kívüli illetékek, amelyek ügyében olasz bíróságok hoznak döntést

Utaltunk arra, hogy a részletfizetési rendszert választó termelők által felhalmozott tartozás a teljes illetékösszeg viszonylag alacsony részét teszi ki.

Ez azt jelenti, hogy a peres utat választó mintegy 8 000 termelő – akik összesen 680 millió EUR illetéktartozást halmoztak fel – továbbra is kitérhet az azonnali behajtás elől, mivel a jogerős ítéletek meghozataláig az olasz bíróságok felfüggesztették a fizetési meghagyások végrehajtását.

A 2006-ban és 2007-ben a Tanács elé terjesztett értékelő jelentéseiben a Bizottság azon véleményének adott hangot, hogy az Olaszország által a jövőben benyújtandó jelentéseknek kifejezetten foglalkozniuk kell a hét érintett időszakkal kapcsolatos jogvitákkal és be kell mutatniuk a pervesztes termelők által teljesített kifizetések bizonyítékait. Ezen információk nélkül a Bizottság korábban nem volt abban a helyzetben, hogy megfelelően nyomon kövesse a részletfizetési rendszeren kívüli illeték beszedésében elért haladást.

E kérésre válaszul az olasz jelentés felsorolta az érintett hét időszakkal kapcsolatos azon perelt illetékösszegeket, amelyek tekintetében az olasz bíróságok 2005 és 2006 folyamán az állam javára döntöttek; a teljes érintett összeg 1 533 584,36 EUR, amelyből a jelentés keltéig mindössze 346 833,70 EUR befizetését regisztrálták. Miután a Bizottság e témával kapcsolatban további információkat kért, az olasz hatóságok 2008 decemberében kiegészítő információkat nyújtottak be a 2007 és 2008 folyamán meghozott bírósági ítéletekről. Az információkból kiderült, hogy azon perelt illetékösszeg, amelynek vonatkozásában a 2005–2008 közötti időszakban az állam javára döntöttek, összesen 4 108 523,39 EUR-t (azaz a fennálló illetéktartozás teljes összegének 0,6 %-át) tett ki (ez az összeg a már említett 1 533 584,36 EUR-t is tartalmazza). Az olasz hatóságok azonban 2008 decemberéig mindössze 314 960,15 EUR-t, azaz az állam javára megítélt összeg 7,7 %-át hajtották be.

Az olasz hatóságok által benyújtott további információk alapján az is világossá vált, hogy azon ítéletek között, amelyeknél a bíróság az illetékösszeg megfizetése tekintetében az állam javára döntött, olyanok is vannak, amelyek ellen fellebbezéssel lehet élni. Ez részben magyarázza a beszedett illeték viszonylag alacsony mértékét. A Bizottság azon a véleményen van, hogy annak érdekében, hogy egyértelmű képet lehessen kapni az illeték behajtásában elért haladásról, az Olaszország által a jövőben benyújtandó jelentésekben fel kell tüntetni, hogy melyek azok az illetékösszegek, amelyek tekintetében a jelentés készítése előtti időszakban jogerősen az állam javára döntöttek. A Bizottság azt is örömmel venné, ha az azon esetekkel kapcsolatos számadatokat is megkapná – amennyiben rendelkezésre állnak –, amelyekben a bíróság az illetéket vitató tejtermelők javára döntött.

A Bizottság tudomásul veszi a részletfizetési rendszeren kívüli illeték beszedésében elért lassú haladást. Ez egyrészt a bírósági eljárások elhúzódásával magyarázható (a 680 millió EUR-t kitevő vitatott összegből mind ez idáig csupán mintegy 4 millió EUR sorsáról döntöttek), másrészt azzal, hogy a jogerős ítéletekben megítélt illetékek behajtása szintén lassan halad (a 4 millió EUR-ból mintegy 300 000 EUR-t hajtottak be). Különösen arra kell felhívni a figyelmet, hogy a 2005 és 2006 folyamán hozott ítéletek fényében visszásnak tűnik, hogy a megítélt tartozások nagyobbik részét még 2008 decemberéig sem hajtották be.

Következtetés

A Bizottság úgy ítéli meg, hogy az 1995/96 és 2001/02 közötti időszakokra vonatkozó kiegészítő illeték megfizetésére a Tanács által 2003-ban jóváhagyott részletfizetési rendszert választó termelők esedékes tartozásainak behajtásában az olasz hatóságok által elért haladás a rendszer megfelelő kezeléséről tanúskodik. A Bizottság ugyanakkor rámutat arra, hogy a részletfizetést elmulasztó és ezért a rendszerből kizárt – kevés számú – termelőtől ténylegesen behajtott összegek feltüntetésének hiánya azt jelzi, hogy az érintett illetékösszeg behajtásában mutatott igyekezet, illetve az elért eredmények terén a helyzetet még javítani kell.

A részletfizetési rendszeren kívüli azon illetékösszegeket illetően, amelyek esetében peres eljárások folynak az olasz bíróságokon, a Bizottság sajnálattal állapítja meg, hogy a haladás lassú, és úgy véli, hogy az illeték ily módon történő behajtása nem kielégítő.